**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄**

**Β΄ ΤΜΗΜΑ ΔΙΑΚΟΠΗΣ ΤΩΝ ΕΡΓΑΣΙΩΝ ΤΗΣ ΒΟΥΛΗΣ**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 28 Αυγούστου 2018, ημέρα Τρίτη και ώρα 14.20΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης: «Ενημέρωση των μελών της Επιτροπής, από τον Αναπληρωτή Διευθύνοντα Σύμβουλο της Δ.Ε.Δ.Δ.Η.Ε. Α.Ε., κ. Αθανάσιο Μισδανίτη, σύμφωνα με το άρθρο 32§9 του Κ.τ.Β., σχετικά με την ανάθεση των εργολαβιών της Διακήρυξης ΔΔ-209, που αφορά στην ανάδειξη Αναδόχων Εργολαβιών κατασκευής Έργων Δικτύων Διανομής.».

Στη συνεδρίαση παρέστη o Υπουργός Περιβάλλοντος και Ενέργειας, κ. Γεώργιος Σταθάκης, *οι* κ.κ. Νικόλαος Χατζηαργυρίου, Πρόεδρος και μη εκτελεστικό μέλος του Δ.Σ. της Δ.Ε.Δ.Δ.Η.Ε. Α.Ε., Αθανάσιος Μισδανίτης, Αναπληρωτής Διευθύνων Σύμβουλος και εκτελεστικό μέλος του Δ.Σ. της Δ.Ε.Δ.Δ.Η.Ε. Α.Ε., Ηρακλής Μενεγάτος, Γενικός Διευθυντής Ανάπτυξης και Διαχείρισης Δικτύου της Δ.Ε.Δ.Δ.Η.Ε. Α.Ε. και ο Γεώργιος Παπουτσής, Διευθυντής της Διεύθυνσης Δικτύου της Δ.Ε.Δ.Δ.Η.Ε. Α.Ε., καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Θεοπεφτάτου Αφροδίτη, Θραψανιώτης Εμμανουήλ, Καματερός Ηλίας, Καραναστάσης Απόστολος, Καφαντάρη Χαρά, Μπαλωμενάκης Αντώνιος, Πρατσόλης Αναστάσιος, Σπαρτινός Κωνσταντίνος, Στογιαννίδης Γρηγόριος, Τελιγιορίδου Ολυμπία, Μαρτίνου Γεωργία, Μάρκου Αικατερίνη, Κατσιαντώνης Γεώργιος, Μπουκώρος Χρήστος, Αρβανιτίδης Γεώργιος, Παναγιώταρος Ηλίας, Καραθανασόπουλος Νίκόλαος, Παπαχριστόπουλος Αθανάσιος, Δανέλλης Σπύρος και Σαρίδης Ιωάννης.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Καλησπέρα σας, καλή αρχή στις συνεδριάσεις της Επιτροπής μας στο Β΄ Θερινό Τμήμα της Βουλής. Σήμερα έχουμε την συνεδρίαση της Επιτροπής με θέμα ημερήσιας διάταξης την ενημέρωση των μελών της Επιτροπής από τον Αναπληρωτή Διευθύνοντα Σύμβουλο της Δ.Ε.Δ.Δ.Η.Ε. Α.Ε., κ. Αθανάσιο Μισδανίτη, σύμφωνα με το άρθρο 32§9 του Κ.τ.Β., σχετικά με την ανάθεση των εργολαβιών της Διακήρυξης ΔΔ-209, που αφορά στην ανάδειξη Αναδόχων Εργολαβιών κατασκευής Έργων Δικτύων Διανομής.

Είναι παρόντες εκτός από τον Υπουργό Περιβάλλοντος και Ενέργειας, κ. Γεώργιο Σταθάκη ο κ. Νικόλαος Χατζηαργυρίου, Πρόεδρος και μη εκτελεστικό μέλος του Δ.Σ. της Δ.Ε.Δ.Δ.Η.Ε. Α.Ε., ο κ. Αθανάσιος Μισδανίτης, Αναπληρωτής Διευθύνων Σύμβουλος και εκτελεστικό μέλος του Δ.Σ. της Δ.Ε.Δ.Δ.Η.Ε. Α.Ε., ο κ. Ηρακλής Μενεγάτος, Γενικός Διευθυντής Ανάπτυξης και Διαχείρισης Δικτύου της Δ.Ε.Δ.Δ.Η.Ε. Α.Ε. και ο Γεώργιος Παπουτσής, Διευθυντής της Διεύθυνσης Δικτύου της Δ.Ε.Δ.Δ.Η.Ε. Α.Ε..

Τον λόγο έχει ο κ. Χατζηαργυρίου.

ΝΙΚΟΛΑΟΣ ΧΑΤΖΗΑΡΓΥΡΙΟΥ (Πρόεδρος και μη εκτελεστικό μέλος του Δ.Σ. της Δ.Ε.Δ.Δ.Η.Ε. Α.Ε.): Απλώς θα εισάγω το θέμα, και μετά θα μιλήσει αναλυτικότερα ο κ. Μισδανίτης,. Το θέμα είναι η διακήρυξη για την ανάδειξη Αναδόχων σε 55 Εργολαβίες κατασκευής Έργων Δικτύων Διανομής σε όλη την Ελλάδα, από τα μεγαλύτερα έργα της Δ.Ε.Δ.Δ.Η.Ε. ΑΕ. Είναι συνολικού προϋπολογισμού 400 εκατομμυρίων ευρώ. Ο κ. Μισδανίτης θα σας εισάγει καλύτερα στο θέμα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Μισδανίτης.

ΑΘΑΝΑΣΙΟΣ ΜΙΣΔΑΝΙΤΗΣ (Αναπληρωτής Διευθύνων Σύμβουλος και εκτελεστικό μέλος του Δ.Σ. της Δ.Ε.Δ.Δ.Η.Ε. Α.Ε.): Εγώ θα πω κάποια πράγματα και την παρουσίαση στη συνέχεια θα κάνει ο Γενικός Διευθυντής Ανάπτυξης και Διαχείρισης Δικτύου, κ. Ηρακλής Μενεγάτος.

Όπως πιθανόν να γνωρίζετε, κάθε τρία χρόνια ο Δ.Ε.Δ.Δ.Η.Ε. προχωράει στο διαγωνισμό και στη σύμβαση για τις Εργολαβίες σε 55 περιοχές στις οποίες είναι χωρισμένη η Επικράτεια, έτσι ώστε να μπορεί να κάνει τα έργα, τόσο της ανάπτυξης όσο και της συντήρησης του δικτύου. Στο συγκεκριμένο διαγωνισμό, όπως θα δείτε και από την παρουσίαση που θα κάνει στη συνέχεια ο κ. Μενεγάτος, έχουμε ενσωματώσει και τις αλλαγές που έχουν γίνει στο θεσμικό πλαίσιο. Άρα, μας έχει δοθεί η δυνατότητα να είμαστε αρκετά πιο ευέλικτοι σε περίπτωση που ένας από τους εργολάβους της εταιρείας δεν αποδίδει και, επίσης, έχουμε χρησιμοποιήσει εργαλεία τέτοια, ουσιαστικά ποσοστώσεις, έτσι ώστε εντός μιας γεωγραφικής περιφέρειας της χώρας να μην μπορεί από ένα ποσοστό και πάνω ένας εργολάβος να έχει τόσες πολλές περιοχές και σε περίπτωση δυσκολιών του να δημιουργεί πρόβλημα στην εταιρεία και να μην εκτελούνται τα έργα.

Πέρα και έξω απ' αυτά, υποθέτω ότι υπάρχουν ερωτήματα και θα γίνει και κάποια συζήτηση στη συνέχεια και για το θέμα της Ύδρας. Εγώ θα προτείνω να προχωρήσουμε στην παρουσίαση για να κλείσουμε το θέμα και της ημερήσιας διάταξης, να απαντήσουμε στις ερωτήσεις σε σχέση με τη διακήρυξη του διαγωνισμού, ένα θέμα για το οποίο έχουμε έρθει να συζητήσουμε και στη συνέχεια ό,τι θέλετε, είμαστε στην διάθεσή σας να απαντήσουμε και να εξηγήσουμε τι έχει συμβεί.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Μενεγάτος.

ΗΡΑΚΛΗΣ ΜΕΝΕΓΑΤΟΣ (Γενικός Διευθυντής Ανάπτυξης και Διαχείρισης Δικτύου της Δ.Ε.Δ.Δ.Η.Ε. Α.Ε.): Να σας καλησπερίσω κι εγώ με τη σειρά μου. Θέλω να σας ενημερώσω για τα αποτελέσματα του διαγωνισμού για την ανάθεση σε 55 Εργολαβίες κατασκευής των Έργων Δικτύων Διανομής.

Οι εργολαβίες κατασκευής, συντήρησης και βλαβών έργων δικτύου διανομής αντιμετωπίζουν τις ανάγκες για έργα κατασκευών και συντήρησης δικτύων μέσης και χαμηλής τάσης στο σύνολο των διοικητικών περιοχών της διανομής. Θα σας εξηγήσω τι κάνουμε με αυτές τις εργολαβίες. Μιλάμε για κατασκευή, συντήρηση και βλάβες σε έργα τροποποιήσεων δικτύων. Συνήθως αυτά τα μεγάλα έργα είναι εξαιτίας διαφόρων δημοσίων έργων, δηλαδή διαπλατύνσεις δρόμων, μετατοπίζουμε δίκτυα, μετρό, αλλά και ιδιωτικά έργα, όταν κάνουμε οικοδομικές εργασίες, που μπορεί να χρειάζεται μετατόπιση δικτύων, έργα συντήρησης δικτύων, έργα ηλεκτροδότησης νέων πελατών ή βελτίωση της εξυπηρέτησης υφιστάμενων πελατών, ενισχύσεις δικτύου για λόγους αντιμετώπισης της αύξησης, ζήτησης ή βελτίωσης της ποιότητας ενέργειας και αντιμετώπισης βλαβών δικτύου.

Ειδικότερα, τεχνικά το αντικείμενο των εργολαβιών είναι η κατασκευή, αφαίρεση, ή ανακατασκευή εναέριων και υπογείων γραμμών μέσης τάσης 22KW, 20, 15 και 6,6 και χαμηλής τάσης. Ακόμα είναι η κατασκευή, αφαίρεση και ανακατασκευή υποσταθμών διανομής και εξοπλισμού υποσταθμών εσωτερικού χώρου, καθώς επίσης, κατασκευή, αφαίρεση, ανακατασκευή παροχών μέσης τάσης και υπογείων και εναέριων παροχών χαμηλής τάσης.

Επίσης, συντήρηση εγκαταστάσεων μέσης και χαμηλής τάσης, τοποθέτηση, εκτοπόθετηση, επανασύνδεση μονοφασικών, τριφασικών μετρητών, απλού και διπλού τιμολογίου, -είναι οι μετρητές που έχουμε όλοι στο σπίτι μας- κατασκευή, αφαίρεση, ή ανακατασκευή εναέριων και υπογείων τηλεπικοινωνιακών γραμμών, καθώς επίσης, και ειδοποιήσεις πελατών σε προγραμματισμένες διακοπές ηλεκτρικού ρεύματος.

Στην ουσία είναι το σύνολο των συνηθισμένων έργων που εκτελούνται σε όλες τις περιοχές, προκειμένου ο καθένας να έχει ρεύμα και ό,τι ζητήσει. Δεν περιλαμβάνουν μόνο ειδικά έργα, όπως είναι οι υποβρύχιες διασυνδέσεις, μεγάλοι υποσταθμοί. Αυτά είναι ειδικά έργα και δημοπρατούνται καθένα χωριστά. Όποια έργα προκύψουν σε μία περιοχή, για μία ολόκληρη τριετία θα κατασκευαστούν με αυτή την εργολαβία. Όταν έρχεται κάποιος και ζητάει ρεύμα πρέπει ήδη να έχουμε έναν εργολάβο έτοιμο για να το φτιάξει. Δεν μπορούμε εκείνη τη στιγμή να δημοπρατήσουμε ή να αναθέσουμε το αίτημα.

Η διενέργεια του διαγωνισμού εγκρίθηκε από το Δ.Σ. του Δ.Ε.Δ.Δ.Η.Ε. στις 9/10/2017. Ο συνολικός προϋπολογισμός για μία τριετία είναι 410 εκατ. ευρώ και υπάρχει μία προαίρεση 50% σε περίπτωση που προκύψουν καθυστερήσεις. Επειδή αυτά τα έργα έχουν ένα ενδεικτικό προϋπολογισμό, δεν ξέρουμε σε μία περιοχή από πριν για την επόμενη τριετία, τι ακριβώς έργα θα προκύψουν, ή αν θα έχουμε κάποιες μεγάλες βλάβες, όπως είχαμε με τις φωτιές ή ο,τιδήποτε άλλο. Γι' αυτό το λόγο προβλέπει η σύμβαση να μπορεί να επιδοθεί αντικείμενο μέχρι συν 50%, ή αν δεν προκύψουν έργα να είμαστε 30% κάτω από τον προϋπολογισμό. Δηλαδή, η υποχρέωσή μας στον ανάδοχο είναι να του επιδίδουμε από μείον 30% μέχρι συν 50% του συγκεκριμένου αντικειμένου. Μπορεί να υπάρξει και μία δυνατότητα παράτασης από τριάντα έξι μήνες, για ακόμη έναν χρόνο, όμως από τη στιγμή που υπάρχουν λεφτά χωρίς επιπλέον προϋπολογισμό.

Η προκήρυξη του διαγωνισμού έγινε σύμφωνα με τις διατάξεις και του Ευρωπαϊκού Κοινοβουλίου και έχει γίνει για 55 Εργολαβίες κατασκευής των Έργων Δικτύων Διανομής. Στην ουσία είναι σαν να είναι 55 διαγωνισμοί σε ένα διαγωνισμό σε 55 διαφορετικές περιοχές. Οι περιοχές και οι εργολαβικές περιοχές που λέμε εμείς, είναι όπως είναι οι δικές μας περιοχές και έχουν σχέση με την οργάνωση του Δ.Ε.Δ.Δ.Η.Ε.. Χονδρικά είναι κάθε νόμος και μια περιοχή. Όμως, υπάρχουν μεγάλοι νομοί που έχουν περισσότερες περιοχές ή δύο νομοί που μπορεί να είναι μια δική μας περιοχή.

Η διαδικασία του διαγωνισμού είναι ανοικτή και το κριτήριο της ανάθεσης είναι η πλέον συμφέρουσα από οικονομικής άποψης προσφορά. Είχαμε και ταυτόχρονη αποσφράγιση φακέλων Α και Β, προκειμένου να συντομεύουμε τους χρόνους. Άθλος βέβαια, διότι ο Οργανισμός ξεκίνησε περίπου σε κάτι λιγότερο από ένα χρόνο. Ο κάθε ανάδοχος μπορούσε να δώσει προσφορά για μια περιοχή ή δύο ή περισσότερες, όμως δεν μπορούσε να κάνει συνδυασμό προσφορών, διότι είναι διαφορετικές. Όταν λέμε συνδυασμό προσφορών εννοούμε ότι δεν μπορεί να πάρει τρείς περιοχές και να δώσει 10% ή αν πάρω μια δίνω 20%. Για κάθε μια περιοχή δίνει την έκπτωση του και δεν έχει σχέση με την άλλη περιοχή τι θα δώσει.

Επιπλέον, αυτό που εκμεταλλευτήκαμε -ειπώθηκε προηγουμένως από τον κ. Μισδανίτη - στο άρθρο της διακήρυξης υπήρχε και η πρόνοια από το νόμο. Βάλαμε έναν όρο που δεν μπορούσε ένας εργολάβος σε μια Περιφέρεια να πάρει πάνω από το 30% των περιοχών για να μην εξαρτόμαστε. Αυτό σημαίνει στην πράξη ότι η Διεύθυνση Περιφέρειας Αττικής (ΔΠΑ) δεν μπορούσε να πάρει πάνω από τρείς περιοχές στο σύνολο των οκτώ που έχει. Στην Περιφέρεια Μακεδονίας - Θράκης πέντε από τις δεκαέξι, στη Διεύθυνση Πελοποννήσου - Ηπείρου τέσσερα από τις δώδεκα, στην Κεντρική Ελλάδα τρείς από τις επτά και στην Διεύθυνση Περιφέρειας Νησιών τέσσερεις από τις δώδεκα. Σε περίπτωση που ένας στη ΔΠΑ ήταν μειοδότης και στις οκτώ θα έπαιρνε τις τρείς με το μεγαλύτερο προϋπολογισμό. Έπρεπε να είναι ξεκάθαρο, αν μειοδοτεί στις περισσότερες ποιες θα πάρει.

Όσον αφορά στο ιστορικό του διαγωνισμού. Η προκήρυξη έγινε στις 11/10 στην εφημερίδα της Ε.Ε., στο Κεντρικό Ηλεκτρονικό Μητρώο Δημοσίων Συμβάσεων (ΚΗΜΔΗΣ) όπως προβλέπεται με το νόμο κανονικά και στην ιστοσελίδα του Δ.Ε.Δ.Δ.Η.Ε.. Ο διαγωνισμός ξεκίνησε πριν την εφαρμογή του καινούργιου νόμου και είναι «ένγχαρτος». Δεν είναι ηλεκτρονικός. Βάσει της παραγράφου 3 του άρθρου 2 της διακήρυξης, η αρμόδια υπηρεσία που έκανε το διαγωνισμό ήταν η Διεύθυνση Δικτύου και όταν βγήκαμε στο διαγωνισμό γίνανε ερωτήματα, δόθηκαν διευκρινήσεις από τους συμμετέχοντες στο διαγωνισμό. Όλες οι απαντήσεις και τα ερωτήματα δημοσιεύτηκαν στο ιστότοπο του Δ.Ε.Δ.Δ.Η.Ε.. Η αρχική ημερομηνία που είχε οριστεί για να δοθούν οι προσφορές και να παραλάβουμε τα δικαιολογητικά ήταν 30/11/2017. Στις 6/11, όμως, κατατέθηκε προσφυγή από την εταιρεία ΑΝΙΟΥΣΑ ΑΔΕΤΕ κατά του διαγωνισμού. Την εκδίκασε η Επιτροπή Προσφυγών και την απέρριψε. Λόγω της προσφυγής αυτής, μεταφέραμε κατά 10 ημέρες την ημερομηνία υποβολής των προσφυγών προκειμένου να μην διακινδυνεύσει η εγκυρότητα του διαγωνισμού, για να έχουμε το χρόνο να γίνουν οι αντίστοιχες προσφυγές και η εξέτασή τους. Η τροποποίηση αυτής της ημερομηνίας δημοσιεύτηκε όπως προβλέπεται στην Ε.Ε.. Επίσης, ο ιστότοπος αυτός ενημερώνεται για όλες τις αλλαγές που γίνονται. Επιπλέον, στις 30/11/2017 η συγκεκριμένη εταιρεία έκανε αίτηση ασφαλιστικών μέτρων, οπότε αναγκαστικά και εμείς μετακινήσαμε την ημερομηνία αποσφράγισης προσφορών στις 25/1, ώστε να έχει εκδικαστεί η αίτηση ασφαλιστικών μέτρων πριν πάρουμε την απόφαση αυτή. Στη διάρκεια του διαγωνισμού έγιναν κάποιες τροποποιήσεις που χρειάστηκε να γίνουν λόγω κάποιων παραλήψεων ερωτημάτων από τους συμμετέχοντες. Και στις 18/1 βγήκε η απόφαση από το ΣτΕ με απόρριψη της προσφυγής της ΑΝΙΟΥΣΑ ΑΔΕΤΕ, οπότε ο διαγωνισμός προχώρησε και εξελίχθηκε κανονικά. Στις 25/1 που ήταν οι προσφορές συμμετείχαν 31 διαγωνιζόμενοι και υπέβαλαν συνολικά 383 οικονομικές προσφορές, γιατί ο κάθε διαγωνιζόμενος μπορούσε να υποβάλει προσφορές σε περισσότερες περιοχές. Η επιτροπή του διαγωνισμού προχώρησε σύμφωνα με τα προβλεπόμενα, δηλαδή έλεγχο δικαιολογητικών και συγκρότησε το πρακτικό Νο 1 που είναι το πρώτο πρακτικό.

Βασικά, ήταν αποδεκτή η 31 από τους συμμετέχοντες. Παραλήφθηκαν τα δικαιολογητικά τους και με το πρακτικό Νο 1 η επιτροπή ανέδειξε προσωρινούς αναδόχους στις 55 Εργολαβίες της διακήρυξης. Το πρακτικό της επιτροπής κοινοποιήθηκε σε όλους τους συμμετέχοντες και αναρτήθηκε και στον ιστότοπο. Επίσης, κατατέθηκαν δύο προδικαστικές προσφυγές στο πρακτικό αυτό από τις εταιρείες ΓΑΚ Α.Ε. και ΕΒΙΝΤΑ Α.Ε., οι οποίες διαβιβάστηκαν στην επιτροπή προσφύγων και απορρίφθηκαν. Βασικά, η προσφυγή αυτών των εταιρειών είχε να κάνει με το αν κάποιος θέλει περισσότερο από το μέγιστο αριθμό περιοχών, αν μπαίνει το κριτήριο αυτό πρώτα ή αν γίνεται κλήρωση σε περίπτωση που ισοψηφούν, γιατί σε περίπτωση ισοψηφίας δύο αναδόχων που έχουν δώσει την ίδια έκπτωση, γίνεται κλήρωση. Η επιτροπή του διαγωνισμού προέβη σε λεπτομερή αξιολόγηση όλων των δικαιολογητικών που υπέβαλαν οι ανάδοχοι και κατόπιν αυτού συνέταξε το πρακτικό νούμερο 2, σύμφωνα με το οποίο έκρινε αποδεκτούς 16 προσωρινός ανάδοχους και αποφάσισε τον αποκλεισμό της εταιρείας «Τοξότης» Α.Ε. από τη συμμετοχή στο διαγωνισμό. Επειδή μεταξύ του πρακτικού 1, στη συνέχεια η εταιρεία «Τοξότης» Α.Ε. είχε σταματήσει να έχει τις αποδόσεις που έπρεπε και είχε μπει σε διαδικασία για να κηρυχθεί και έκπτωτη από τον Δ.Ε.Δ.Δ.Η.Ε., με το πρακτικό νούμερο 2 η επιτροπή την απέκλεισε από την περαιτέρω εξέλιξη του διαγωνισμού.

Μετά τον αποκλεισμό της εταιρείας «Τοξότης» Α.Ε., φυσικά προχώρησε η επιτροπή τη θέση της και μπήκε ο επόμενος κατά σειρά μειοδοσίας που ήταν. Συγκεκριμένα, στην περιοχή Περιστερίου - Ελευσίνας ήταν η εταιρεία Σ.Χ. Σουρτζής ΑΤΕΕ με έκπτωση 46% έναντι 47 που είχε δώσει η εταιρεία που αποκλείστηκε και στην περιοχή Αγρινίου η εταιρεία ΙΝΤΡΑΚΑΤ με έκπτωση 34%, έναντι 35% που είχε δώσει η εταιρεία «Τοξότης» Α.Ε., η οποία αποκλείστηκε. Μετά από αυτά, η επιτροπή διαγωνισμού συνέταξε το πρακτικό Νο 2, πήγε στο Δ.Σ. της εταιρείας και με απόφαση του Δ.Σ. του Δ.Ε.Δ.Δ.Η.Ε., κατακυρώθηκαν τα αποτελέσματα του πρακτικού Νο 2 χωρίς την εταιρεία «Τοξότης» Α.Ε., στην ουσία. Όσον αφορά στα αποτελέσματα του διαγωνισμού φαίνεται στη διαφάνεια στην κάθε μια εργολαβική περιοχή ποιος είναι ο εργολάβος, ο προϋπολογισμός και η έκπτωση που είχε δώσει. Όσον αφορά στην σύνοψη των αποτελεσμάτων, συνοπτικά στο διαγωνισμό συμμετείχαν 31 διαγωνιζόμενοι, με 383 έγκυρες οικονομικές προσφορές. Μετά την αξιολόγηση των τυπικών στοιχείων από τους 31 οι 30 ήταν αποδεκτοί και 378 προσφορές, συνεπώς ήταν οι αποδεκτές. Από τους 31 διαγωνιζόμενους, οι 6 εμφανίστηκαν για πρώτη φορά και εξ αυτών οι 5 πήραν και δουλειές. Αυτό δείχνει την ένταση και τον ανταγωνισμό που αναπτύχθηκε. Επίσης, 10 από τους αναδόχους που ήταν στις προηγούμενες εργολαβίες δεν πήραν δουλειά με τον καινούργιο διαγωνισμό. Τέλος, 16 από τους 31 διαγωνιζόμενους που αναδείχθηκαν προσωρινά ανάδοχοι σε 43 εργολαβικές περιοχές, έχουν παρουσιάσει αλλαγή περιοχής. Δηλαδή, σε άλλη περιοχή ήταν σε προηγούμενο διαγωνισμό και σε άλλη περιοχή τώρα μειοδότησαν. Δεν είναι στην ίδια περιοχή που ήταν το προηγούμενο διάστημα.

Η μεσοσταθμική έκπτωση είναι 41% έναντι 42% που ήταν των τρεχουσών εργολαβιών, δηλαδή ο μέσος όρος των εκπτώσεων. Η συμμετοχή είναι ικανοποιητική και με όλα αυτά που είπαμε και με το ύψος των προσφερθεισών εκπτώσεων φαίνεται ότι ο ανταγωνισμός ήταν επαρκής. Ο συνολικός προϋπολογισμός ήταν 310 εκατ. ευρώ και μετά τις εκπτώσεις το συνολικό συμβατικό τίμημα είναι 243 εκατ. ευρώ, περίπου στη μέση.

Τέλος, με το πρακτικό Νο 2 της επιτροπής διαγωνισμού -που είπαμε- αποκλείστηκαν και απορρίφθηκαν οι προσφορές της εταιρείας «Τοξότης» Α.Ε.. Η εταιρεία «Τοξότης» Α.Ε. κατέθεσε εμπρόθεσμα προδικαστική προσφυγή, την οποία η αρμόδια επιτροπή την απέρριψε. Επομένως, μετά τα παραπάνω, εμείς τις 53 από τις 55 περιοχές που είχαν τελειώσει, για να μη χάνουμε χρόνο, τις στείλαμε για προσυμβατικό έλεγχο στο Ελεγκτικό Συνέδριο, οι οποίες και πέρασαν από το Ελεγκτικό Συνέδριο επιτυχώς και έμειναν απ' έξω μόνο οι δύο εργολαβίες που είχε κάνει την προσφυγή η εταιρεία «Τοξότης» Α.Ε.. Στις 23/7 η εταιρεία «Τοξότης» Α.Ε. κατέθεσε ασφαλιστικά μέτρα στην επιτροπή αναστολών του ΣτΕ και στις 20/8 βγήκε η απόφαση από το ΣτΕ, σύμφωνα με την οποία απορρίφθηκε η αίτηση που είχε κάνει η εταιρεία «Τοξότης» Α.Ε. και έτσι προχωρήσαμε να στείλουμε και τις δύο αυτές συμβάσεις, όπως ήταν με τους προσωρινούς αναδόχους, στο Ελεγκτικό Συνέδριο για έλεγχο και είναι οριστικά πλέον, εκτός του διαγωνισμού και με την απόφαση αυτή του ΣτΕ η εταιρεία «Τοξότης» Α.Ε..

Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε τον κύριο Μενεγάτο, Γενικό Διευθυντή Ανάπτυξης και Διαχείρισης Δικτύου. Είναι παρών και ο κύριος Γιώργος Παπουτσής, Διευθυντής Δικτύου του Δ.Ε.Δ.Δ.Η.Ε.. Είναι κάτι άλλο που θέλουμε να προσθέσουμε; Μήπως θέλει ο κ. Υπουργός να πει κάτι; Όχι. Επομένως, ακολουθούν ερωτήματα ή μικρές τοποθετήσεις από τους συναδέλφους.

Τον λόγο έχει ο κ. Μπουκώρος.

ΧΡΗΣΤΟΣ ΜΠΟΥΚΩΡΟΣ: Καλωσορίζουμε και εμείς τη διεύθυνση του Δ.Ε.Δ.Δ.Η.Ε. σήμερα στην Επιτροπή Παραγωγής και Εμπορίου της Βουλής. Βέβαια, ακούμε ότι ανακοινώνονται σήμερα έργα υποδομών για το δίκτυο της Δ.Ε.Η. ύψους 243 εκατομμυρίων ευρώ ως συμβατικό κόστος που οπωσδήποτε αφορά μεγάλης κλίμακας παρεμβάσεις στο δίκτυο.

Ωστόσο, ο ελληνικός λαός τις τελευταίες μέρες έγινε μάρτυρας κάποιων γεγονότων, τα οποία δεν τιμούν ούτε τη Δ.Ε.Η. ούτε το Δ.Ε.Δ.Δ.Η.Ε. ούτε και το τουριστικό προϊόν της χώρας και αναφέρομαι, ασφαλώς, στα όσα συνέβησαν στην Ύδρα, στο «peak» -ας μου επιτραπεί η έκφραση- της τουριστικής κίνησης. Τα όσα συνέβησαν στην Ύδρα δεν νομίζω ότι μπορούν να αφήνουν κανενός είδους ικανοποίηση ούτε ως γεγονότα ούτε ως αντιμετώπιση - διαχείριση γεγονότων. Αλλά ρωτάω τον κύριο Διευθυντή Ανάπτυξης του Δ.Ε.Δ.Δ.Η.Ε. και τον κύριο Διευθυντή. Δεν ήταν το πρώτο καμπανάκι η Ύδρα. Είχαμε το black out στην Αττική, το οποίο αντιμετωπίστηκε όπως αντιμετωπίστηκε και κυρίως είχαμε τα περσινά γεγονότα στη Σαντορίνη, τα οποία υπήρξαν μία ακόμα δυσφήμιση του τουριστικού προϊόντος. Βεβαίως, και λόγω αστοχιών υλικού και λόγω καιρικών φαινομένων και για χίλιους άλλους δύο λόγους, διακοπές παροχής ηλεκτρικού ρεύματος σε τέτοιες περιοχές είχαμε και κατά το παρελθόν, είναι η πρώτη φορά, όμως, που συναντάμε πολυήμερα black out σε τέτοιες περιοχές. Μας είπατε, κύριε Μενεγάτο, για τα χρονοδιαγράμματα και για τις Ευρωπαϊκές υποχρεώσεις που έχουμε στην προκήρυξη διεθνών διαγωνισμών και όλα αυτά, αλλά πολύ φοβάμαι ότι τρέχουμε ασθμαίνοντας πίσω από γεγονότα και το λέω αυτό, γιατί έχω το παράδειγμα των Βορείων Σποράδων στην περιοχή μου, όπου για να γίνει ένα ειδικό έργο που δεν ανήκει σε αυτές τις εργολαβίες που αναφερθήκατε, η πόντιση ενός καλωδίου της υποθαλάσσιας ζεύξης, επί ένα ολόκληρο χρόνο η έγκριση της μελέτης λίμναζε στο Υπουργείο Εμπορικής Ναυτιλίας και το αρμόδιο Υπουργείο δεν είχε ξεκινήσει το ξεμπλοκάρισμα της υπόθεσης. Χρειάστηκε να κάνω ερώτηση στον Υπουργό για να ξεμπλοκάρει αυτή η ιστορία σε ένα μήνα, έχοντας, βεβαίως, χαθεί η φετινή τουριστική σεζόν και γνωρίζετε πολύ καλά ότι τα νησιά των Βορείων Σποράδων, δηλαδή, η Σκιάθος η Σκόπελος και η Αλόννησος κινούνται πολύ οριακά. Ιδιαίτερα, μετά από μία μεγάλη ιδιωτική επένδυση που έγινε στη Σκιάθο και η οποία είναι σε οριακό σημείο, τώρα ευελπιστούμε όλοι αυτό το ειδικό έργο να γίνει του χρόνου.

Δηλαδή, ποιος είναι ο προγραμματισμός, ποια είναι η προετοιμασία; Ούτε οργανωτική δομή διαχείρισης κινδύνων δεν διαθέτετε και φτάνουμε σε αυτά τα αποτελέσματα, στα οποία δεν αναφέρομαι για αντιπολιτευτικούς λόγους κύριοι. Όταν δυσφημίζεται από διάφορα γεγονότα το τουριστικό προϊόν της χώρας είναι ζημιά για όλους μας, δεν είναι ζημιά για τη σημερινή Κυβέρνηση, είναι ζημιά για όλες τις κυβερνήσεις και είναι ζημιά για την εθνική οικονομία κυρίως και πρωτίστως.

Δεν θέλω να αναφερθώ στις συγκεκριμένες εργολαβίες, θα τις δούμε στην εξέλιξή τους και τα λοιπά, αλλά φαίνεται εδώ τα 1-2 τελευταία χρόνια ότι υπάρχουν κάποιες αστοχίες, κάποια γεγονότα ευρείας κλίμακας που δικαίως λαμβάνουν δημοσιότητα και προκαλούν και μεγάλη ζημιά. Δηλαδή με λύπη έβλεπα τους επαγγελματίες της Ύδρας και της Σαντορίνης πέρυσι να χάνουν πελάτες, να πετούν προμήθειες και χίλιες δυο άλλες παρενέργειες αυτών των γεγονότων.

Σας ερωτώ, λοιπόν: Υπήρχε ετοιμότητα; Υπήρχε προγραμματισμός; Μπορούσαν να προληφθούν όλα αυτά τα άσχημα γεγονότα και στην Ύδρα και στην Αττική και στη Σαντορίνη;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε. Τον λόγο έχει ο κ. Αρβανιτίδης.

ΓΕΩΡΓΙΟΣ ΑΡΒΑΝΙΤΙΔΗΣ: Ευχαριστώ πολύ, κυρία Πρόεδρε. Να ευχαριστήσω κι εγώ με τη σειρά μου για τη σημερινή εκπροσώπηση και παρουσία τους εκπροσώπους του Δ.Ε.Δ.Δ.Η.Ε. και με την ευκαιρία της παρουσίας του Υπουργού έχω να βάλω μερικά ερωτήματα. Καλή και επιβεβλημένη η ενημέρωση για τις εργολαβίες και είμαι σίγουρος ότι κάνετε σωστά τη δουλειά σας, αλλά στην πραγματικότητα φαίνεται ότι υπάρχει σοβαρό ζήτημα με την εύρυθμη λειτουργία του δικτύου μεταφοράς και διανομής της ηλεκτρικής ενεργείας στους χρήστες και, βέβαια, αυτό είναι το τελικό ζητούμενο γι' αυτό κάνετε τη δουλειά σας.

Συνήλθε μνημονιακή Ελλάδα, κύριε Υπουργέ, σύμφωνα με το αφήγημα της Κυβέρνησής σας, δυστυχώς βιώνουμε ελλείψεις προπολεμικής Ελλάδας. Βλέπουμε πρωτοφανείς, σε συχνότητα αλλά και διάρκεια, βλάβες των δικτύων, ατύχημα μπορεί κάποιος να επικαλείται μια φορά, αλλά τα επαναλαμβανόμενα ατυχήματα είναι δηλωτικά ότι κάτι δεν δουλεύει σωστά. Είναι σαφές, πλέον, ότι το σύστημα ελέγχου και δικτύων της χώρας πάσχει. Αυτό ενέχει, πια, τεράστιους κινδύνους για την οικονομία και την καθημερινότητα των πολιτών. Κύριε Υπουργέ, η Κυβέρνησή σας δείχνει ανίκανη να δρομολογήσει και να ολοκληρώσει τις αναγκαίες υποδομές ενίσχυσης του διασυνδεδεμένου και μη συστήματος.

Τα ερωτήματα, λοιπόν: Υπάρχει ελλιπής έλεγχος και συντήρηση; Κάποιος πρέπει να απαντήσει. Γίνονται όσοι έλεγχοι γίνονταν στο παρελθόν στο σύστημα; Οι βλάβες θα μπορούσαν να αποτραπούν; Υπάρχει υποστελέχωση, σύμφωνα με τις αντιλήψεις που υπάρχουν στους εργαζόμενους των αρμοδίων υπηρεσιών; Είστε ικανοποιημένοι εσείς από το επίπεδο ενημέρωσης των πολιτών, αλλά και των δημοτικών αρχών ως προς την αιτία και τους χρόνους αποκατάστασης του δικτύου, ώστε να μη βιώνουμε όλες αυτές τις ασάφειες που προκαλούν την τεράστια οικονομική ζημιά στους πολίτες, όπως συνέβη στην Ύδρα;

Επειδή μόλις πριν ένα μήνα απέτυχαν οι συνομιλίες των διαφόρων μερών για την EuroAsia Interconnector και την ηλεκτρική διασύνδεση της Κρήτης, τίθεται πλέον θέμα ασφάλειας του εφοδιασμού για το μεγαλύτερο νησί της χώρας. Ερωτήματα: Υπάρχει κίνδυνος για κάποιο νέο μπλακ άουτ; Ποια επιπλέον μέτρα θα λάβετε, ώστε να μη συμβεί κάτι τέτοιο; Θα μάθουμε ακριβώς τι έχει συμβεί στην Ύδρα, ώστε να το αποφύγουμε; Γιατί καθυστέρησαν οι γεννήτριες; Γιατί δε λειτούργησε το εφεδρικό σύστημα;

Τέλος, θα ήθελα να θέσω ακόμη δύο θέματα. Μπορεί να υπάρξει ενημέρωση για το τι γίνεται με την εγκατάσταση των έξυπνων μετρητών στα νοικοκυριά που θα απέφεραν σημαντική εξοικονόμηση της ενέργειας; Έχει γίνει η προμήθεια και η τοποθέτηση του αριθμού των έξυπνων μετρητών που είχατε σαν στόχο, αλλά δυστυχώς φαίνεται να μην έχει προχωρήσει, και γιατί; Τέλος, θα θέλαμε να μας δώσετε κάποια συνολικά στοιχεία όσον αφορά στην πορεία υλοποίησης των έργων και όχι της συντήρησης του Δ.Ε.Δ.Δ.Η.Ε. ανά την Ελλάδα.

Σας ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Θεοπεφτάτου Αφροδίτη, Θραψανιώτης Εμμανουήλ, Καματερός Ηλίας, Καραναστάσης Απόστολος, Καφαντάρη Χαρά, Μπαλωμενάκης Αντώνιος, Πρατσόλης Αναστάσιος, Σπαρτινός Κωνσταντίνος, Στογιαννίδης Γρηγόριος, Τελιγιορίδου Ολυμπία, Μαρτίνου Γεωργία, Μάρκου Αικατερίνη, Κατσιαντώνης Γεώργιος, Μπουκώρος Χρήστος, Αρβανιτίδης Γεώργιος, Παναγιώταρος Ηλίας, Καραθανασόπουλος Νίκόλαος, Παπαχριστόπουλος Αθανάσιος, Δανέλλης Σπύρος και Σαρίδης Ιωάννης.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε κι εμείς. Τον λόγο έχει ο κ. Καραθανασόπουλος.

ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Ευχαριστώ, κυρία Πρόεδρε. Βεβαίως, εάν θέλουμε να βάλουμε δύο βασικούς τίτλους και της συζήτησης της σημερινής, αλλά και των εξελίξεων που υπάρχουν στον τομέα της ενέργειας, δεν είναι τίποτα άλλο παρά τα αποτελέσματα της πολιτικής απελευθέρωσης της ηλεκτρικής ενεργείας σε επίπεδο Ε.Ε. και στη χώρα μας. Εδώ βάζω μια παρένθεση, γιατί έγινε αυτή η πολιτική απελευθέρωσης; Γιατί υπήρχαν υπερσυσσωρευμένα κεφάλαια και έπρεπε να βρουν κερδοφόρο διέξοδο στους τομείς ενέργειας, τους διασφάλιζε με τις κρατικές επιδοτήσεις και όχι μόνο τεράστια κερδοφορία και δεύτερον για τις υποδομές η λογική του κόστους οφέλους. Πάλι η συγκεκριμένη πολιτική της Ε.Ε. που εφαρμόζεται σε όλες τις χώρες μέλη, όπου όφελος σχετίζεται με το καπιταλιστικό κέρδος και τη θωράκισή του και γι' αυτό ακριβώς τα δίκτυα βρίσκονται σε δεύτερη μοίρα. Εάν δούμε τι επενδύσεις έχουν γίνει στον τομέα της παραγωγής ενέργειας σε σχέση με τις επενδύσεις στα δίκτυα μεταφοράς και διανομής, η ψαλίδα είναι τεράστια. Άρα, λοιπόν, εδώ βλέπουμε και την αναρχία της καπιταλιστικής παραγωγής με τη σπατάλη τεράστιων πόρων και απ' αυτή την άποψη είναι φανερό και για ποιο λόγο τα δίκτυα παραμένουν υπό δημόσιο έλεγχο, υπό κρατικό μάλλον έλεγχο, ούτως ώστε το κράτος να αναλαμβάνει το κόστος συντήρησης και επέκτασης αυτών των δικτύων, γιατί ακριβώς δεν είναι και άμεσα κερδοφόρα για τους μεγάλους επιχειρηματικούς ομίλους.

Ένα δεύτερο στοιχείο είναι ότι, φαίνεται καθαρά τα τελευταία χρόνια και εξαιτίας της καπιταλιστικής κρίσης, τη στιγμή που υπήρχε μια εκτόξευση, όπως πανηγυρίζει και το Υπουργείο Περιβάλλοντος και Ενεργείας και η σημερινή διοίκηση των επενδύσεων στην ενέργεια, υπάρχει μια μείωση των επενδύσεων όσον αφορά την ανάπτυξη του Δ.Ε.Δ.Δ.Η.Ε.. Τα δικά σας στοιχεία το δείχνουν αυτό, ότι δηλαδή από το 2012 έχουμε μια μείωση των επενδυτικών προγραμμάτων και μια επιδείνωση των χρόνων ανταπόκρισης σε μια σειρά εργασίες μέχρι σήμερα. Από αυτή τη μείωση των επενδύσεων φαίνεται ότι υπάρχει επίπτωση στην αξιοποίηση της νέας τεχνολογίας και στον εκσυγχρονισμό του δικτύου, αρνητική επίπτωση.

Το τρίτο στοιχείο το οποίο είναι χαρακτηριστικό αυτών των πολιτικών, αυτής της επιλογής, είναι οι ελλείψεις στο απαραίτητο προσωπικό και η κάλυψη των όποιων αναγκών με εργολαβίες. Εδώ θα ήθελα να θέσω τρία συγκεκριμένα ερωτήματα σε σχέση με τις εργολαβίες. Πρώτον, αν οι εργολαβίες οδηγούν σε μεγαλύτερο κόστος σε σχέση με το αν θα μπορούσε να καλύψει ο ίδιος ο Δ.Ε.Δ.Δ.Η.Ε. με προσωπικό αυτές τις ανάγκες, τις οποίες καλύπτουν οι εργολαβίες. Δεύτερον, αν τα έργα που κάνουν οι εργολάβοι είναι της ίδιας αποτελεσματικότητας ή αμφίβολης αποτελεσματικότητας σε σχέση με μια δομή που θα μπορούσε να καλύψει ο ίδιος ο Δ.Ε.Δ.Δ.Η.Ε.. Τρίτον, αν υπάρχει καθυστέρηση στην απόδοση αυτών των εργολαβιών, γιατί κατά καιρούς έχουν γραφτεί για μια σειρά από καθυστερήσεις σοβαρές εξαιτίας των εργολαβιών. Άλλα τρία ερωτήματα που σχετίζονται με το καθεστώς των εργολαβιών είναι: Αλήθεια, ο Δ.Ε.Δ.Δ.Η.Ε. ελέγχει τις συνθήκες εργασίας στις εργολαβίες των εργαζομένων εκεί; Για παράδειγμα, υπάρχει έλεγχος για το αν τηρούνται τα μέτρα υγιεινής ή αν καταβάλλονται συστηματικά τα δεδουλευμένα στους εργαζόμενους; Γιατί για καθυστερήσεις πληρωμής και καταβολής δεδουλευμένων είναι πάρα πολλές οι καταγγελίες σε τέτοια έργα.

Άρα, λοιπόν, βλέπουμε όλο αυτό το πλαίσιο διευκόλυνσης των εργολάβων, επιδείνωσης του παραγόμενου έργου και επιδείνωσης της θέσης των εργαζομένων. Αυτό σχετίζεται και με τον Α.Δ.Μ.Η.Ε. και με την περίπτωση, μιας και μιλάμε για δίκτυα μεγάλης μεταφοράς, του προβλήματος που εκδηλώθηκε με το μπλακ άουτ στο κέντρο υψηλής τάσης στην Παλλήνη, αλλά και με τον Δ.Ε.Δ.Δ.Η.Ε. και τα δίκτυα με τις πολλές περιπτώσεις, με μεγαλύτερη αυτή της Ύδρας με το μπλακ άουτ που έγινε εκεί πριν από δύο - τρεις μέρες. Απ' ό,τι φάνηκε δεν ήταν κάτι πολύ σοβαρό, όμως ως πρόβλημα άργησε να εντοπιστεί. Δεν ξέρω αν ισχύουν αυτά τα δημοσιεύματα. Τα θέτω με ερωτηματικά. Το καταλαβαίνετε πάρα πολύ καλά που σχετίζονται και με έλλειψη προσωπικού, ώσπου να μεταφερθεί το προσωπικό ή οι γεννήτριες. Τέλος πάντων, όλα αυτά τα προβλήματα οδήγησαν στις επιπτώσεις τις οποίες βιώσαμε και αντίστοιχες βιώνουν και σε άλλες περιοχές της Ελλάδας.

Από αυτή την άποψη προκύπτει το ερώτημα εάν υπάρχει σκέψη από το Υπουργείο, από τον Δ.Ε.Δ.Δ.Η.Ε., δεν ξέρω πως κατανέμετε τους ρόλους σας, αποζημίωσης για τις ζημιές που υπέστησαν εξαιτίας του μπλακ άουτ είτε στην Ύδρα είτε αλλού, γιατί ακριβώς τα διάφορα «κοράκια» καραδοκούν. Να θυμίσω αντίστοιχα παραδείγματα πέρυσι όπου αναγκάστηκαν πολλοί επαγγελματίες να αγοράσουν γεννήτριες για να αντιμετωπίσουν αντίστοιχες περιπτώσεις πέρα από τις ζημιές σε σχέση με καταστροφή και αλλοίωση τροφίμων και μια σειρά από ζητήματα. Θα ήθελα μια συγκεκριμένη απάντηση, αν η διέξοδος την οποία προτείνει ο Δ.Ε.Δ.Δ.Η.Ε. και τα διάφορα «κοράκια» της αγοράς είναι οι επαγγελματίες σε τέτοιες περιοχές να προμηθεύονται από μόνοι τους γεννήτριες για να λύσουν το πρόβλημα και εάν σκοπεύει βεβαίως να αποζημιώσει τις ζημιές των επαγγελματιών αυτών των περιοχών. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Δανέλλης. ΣΠΥΡΙΔΩΝ ΔΑΝΕΛΛΗΣ: Ευχαριστώ, κυρία Πρόεδρε. Ευχαριστώ πολύ για την ενημέρωση.

Κύριε Υπουργέ, με την παρουσία σας θα ήθελα να αναφερθώ και να θέσω κάποια ερωτήματα σε σχέση με τα πρόσφατα γεγονότα και κυρίως, με αυτό που συνέβη προχθές στην Ύδρα, που παραπέμπει σε τριτοκοσμικές καταστάσεις. Δεν σκοπεύω να αξιοποιήσω το θέμα ασκώντας αντιπολίτευση, γιατί είναι ένα φαινόμενο το οποίο φαίνεται να κλιμακώνεται τα τελευταία χρόνια - αυτό, δηλαδή, το πρόβλημα της ασφάλειας και επάρκειας της ηλεκτρικής ενέργειας - και να συνδέεται κατ' εξοχήν αυτή η κλιμάκωση του προβλήματος με την αποκλιμάκωση των επενδύσεων τα τελευταία χρόνια σε έργα συντήρησης, σε έργα επέκτασης, εκσυγχρονισμού του δικτύου.

Επειδή, λοιπόν, ένα μέρος αυτού του ζητήματος είναι και η διασύνδεση της νησιωτικής περιφέρειας με την υπόλοιπη Ελλάδα, και επειδή τα νησιά είναι οι πιο ευαίσθητοι εθνικοί χώροι σε σχέση με την ενεργειακή επάρκεια και επειδή το μεγάλο θέμα σε εκκρεμότητα είναι βεβαίως η διασύνδεση με την Κρήτη και εμφανίζονται καθυστερήσεις σε αυτό το μεγάλο πρότζεκτ- που παραπέμπουν στην καλύτερη των περιπτώσεων την ολοκλήρωσή του το 2022, όταν ξέρουμε ότι το 2020 οφείλουμε να θέσουμε εκτός δράσης το μεγάλο κομμάτι των παραγωγών μονάδων στην Κρήτη για περιβαλλοντικούς λόγους, άρα είναι εμφανές ένα πρόβλημα επάρκειας που θα έχουμε στο νησί- για όλους αυτούς τους λόγους θα ήθελα την άποψή σας.

Επίσης, σε σχέση με τα πρόσφατα γεγονότα, πέραν από αυτό το μείζον ζήτημα στο οποίο αναφέρθηκα προηγουμένως, δηλαδή, τη σύνδεση των προβλημάτων που κλιμακώνονται με την μείωση των επενδύσεων τα τελευταία χρόνια, υπάρχει και ένα ζήτημα που φαίνεται ότι ούτως ή άλλως παρεμβαίνει στην εξέλιξη των γεγονότων που έχει να κάνει και θέτει ερωτήματα με διοικητική επιχειρησιακή επάρκεια, ζητήματα τα οποία νομίζω ότι θα πρέπει να δείτε.

Θα ήθελα να σας ρωτήσω, λοιπόν, εάν υπάρχουν σχέδια πρόληψης και πρόβλεψης και σχέδια αντιμετώπισης εκτάκτων αναγκών. Γιατί φάνηκε ότι στην Ύδρα, θα μπορούσε το πρόβλημα να είναι μικρότερο ή οπουδήποτε αλλού εμφανισθούν αντίστοιχα προβλήματα και τα οποία έχουν να κάνουν με τεχνικά στοιχεία και τεχνικά γεγονότα, τα οποία δεν μπορούμε να προβλέψουμε, αλλά μπορούμε να αντιμετωπίσουμε τα αποτελέσματα τέτοιου είδους ατυχημάτων.

Επίσης, θα ήθελα να ρωτήσω πώς προβλέπεται η εξέλιξη της ψηφιοποίησης και εκσυγχρονισμού του δικτύου, όπου θα μας βοηθούσε πολύ γρηγορότερα να αντιμετωπίσουμε αντίστοιχα τεχνικά προβλήματα προκειμένου να μην φθάσουμε στο σημείο να δημιουργήσουν τέτοιου είδους ζημιά στους επαγγελματίες, στη φήμη της χώρας ως τουριστικού προορισμού, των αξιώσεων, αλλά και στην κοινωνική και οικονομική δυσλειτουργία.

Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε. Τον λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ: Ευχαριστώ, κυρία Πρόεδρε. Καλωσορίζουμε και εμείς από την πλευρά μας, τα μέλη του Δ.Σ. του Δ.Ε.Δ.Δ.Η.Ε. Ευχαριστούμε πολύ για την ενημέρωση, την οποία μας έκαναν για τον διαγωνισμό, ο οποίος γίνεται κάθε τρία χρόνια.

Θα ήθελα να κάνω μόνο μια μικρή τοποθέτηση στο θέμα της Ύδρας, καθόσον και οι συνάδελφοί μου μιλήσανε πάνω σ' αυτό. Θα πω ότι σαφώς ο περιορισμός του κονδυλίου των δημοσίων επενδύσεων έχει βλάψει πάρα πολύ όλες τις εργασίες για τη συντήρηση του δικτύου του Δ.Ε.Δ.Δ.Η.Ε.. Υπάρχει η πολιτική ευθύνη του Υπουργείου, αλλά υπάρχει σαφώς ευθύνη και στο χρόνο αντίδρασης, ο οποίος δεν ήταν ο επιβεβλημένος χρόνος. Κατά την άποψή μου άργησε πάρα πολύ η αντίδραση από την πλευρά του Δ.Ε.Δ.Δ.Η.Ε. για την αποκατάσταση της ζημιάς. Εδώ, κανονικά θα έπρεπε - και θα συμφωνήσω με τον συνάδελφό μου τον κ. Καραθανασόπουλο - να μας πει ο Δ.Ε.Δ.Δ.Η.Ε. τι προτίθεται να κάνει με τις ζημιές που έχουν πάθει οι επαγγελματίες της περιοχής εκείνης;

Έχω να κάνω δύο ερωτήσεις σχετικά με την τοποθέτηση, η οποία έγινε για τις εργολαβίες. Ο διαγωνισμός των εργολαβιών για να βγει ο ανάδοχος μιας εργολαβίας, γίνεται σε δύο φάσεις: Κατατίθεται ένας φάκελος με τα δικαιολογητικά και ένας φάκελος με την έκπτωση - να το πω έτσι - του έργου. Όταν ο φάκελος με τα δικαιολογητικά είναι ελλιπής, τότε δεν προχωρούμε στο άνοιγμα του φακέλου της οικονομικής προσφοράς.

Για ποιο λόγο η εταιρεία «ΤΟΞΟΤΗΣ Α.Ε.» οδήγησε στα δικαστήρια την υπόθεση αυτή, αν και εφόσον είχε άδικο; Δηλαδή, πώς της επιτράπηκε από τη στιγμή που ο φάκελος ήταν ελλιπέστατος; Άρα, λοιπόν, δεν μπορούσαμε να κάνουμε το άνοιγμα της οικονομικής προσφοράς και να προχωρήσει σε αυτή την κίνηση.

Η δεύτερη ερώτηση αφορά το πώς αξιολογείτε -με βάση την ενημέρωση που μας κάνατε και μας είπατε- ότι 10 εργολάβοι, οι οποίοι είχαν πάρει εργολαβίες στο παρελθόν, την περασμένη τριετία, δεν μπόρεσαν να είναι μέσα στους αναδόχους των καινούργιων δημοπρασιών; Αν έχετε αξιολογήσει το γεγονός του γιατί δεν μπόρεσαν, αν έχει να κάνει ουσιαστικά με το μέγεθος των υψηλών εκπτώσεων των οποίων δίνονται από τους εργολάβους και κατά πόσον ένα έργο μπορεί να είναι έντεχνο, αν και εφόσον έχουμε τόσες υψηλές εκπτώσεις σαν και αυτές, οι οποίες δίνονται από τη στιγμή που οι τιμές μονάδος των υλικών είναι οι πραγματικές τιμές της αγοράς; Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Θραψανιώτης.

ΕΜΜΑΝΟΥΗΛ ΘΡΑΨΑΝΙΩΤΗΣ: Σας ευχαριστώ, κύριε Πρόεδρε. Θα ήθελε από την πλευρά μου να ευχαριστήσω τους προσκεκλημένους για την ενημέρωση που έκαναν σε ό,τι αφορά τις εργολαβίες και θα ήθελα να ρωτήσω το εξής: Πώς και ποιος εγγυάται κάποιον ο οποίος συμμετέχει στην εργολαβία και παίρνει μέρος στις εργολαβίες θα έχει καλή εκτέλεση του έργου; Επίσης, σχετικά και με τα ερωτήματα που έθεσαν προηγουμένως οι συνάδελφοι για την ασφάλεια των εργαζόμενοι και μια σειρά από άλλα ζητήματα.

Εκείνο που θα ήθελα να πω και να τονίσω είναι το γεγονός ότι ένα δίκτυο, το οποίο έχει πολλά χρόνια πίσω του, είναι λογικό να παρουσιάζει βλάβες, αστοχίες κ.λπ.. Όμως, εκείνο που δεν μπορώ να καταλάβω - και αναφέρομαι στον πρώτο ομιλητή - είναι το γεγονός ότι είτε από άγνοια είτε σκόπιμα ανέφερε ότι η βλάβη της Ύδρας έγινε φέτος και η βλάβη της Σαντορίνης ότι έγινε πέρσι. Απ' όσο γνωρίζω η βλάβη στη Σαντορίνης δεν έγινε πέρυσι. Έγινε πριν τρία χρόνια, το 2014 και κράτησε τρεις μέρες έως ότου αποκατασταθεί. Βέβαια, εκτός και αν ο συνάδελφός έχει άλλα στο πίσω μέρος του μυαλού του και τοποθετεί τη βλάβη στο άμεσο παρελθόν. Νομίζω, λοιπόν, ότι χρειάζεται μια σωστή ενημέρωση ούτως ώστε τα πράγματα να μπαίνουν στη θέση και όχι να τα τακτοποιούμε κατά πόσο εμείς πιστεύουμε ή νομίζουμε ότι είναι έτσι.

Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Σταθάκης.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Θα αναφέρω δύο σχόλια και από κει και πέρα νομίζω ότι από τον Δ.Ε.Δ.Δ.Η.Ε. θα απαντήσουν στις ερωτήσεις σας.

Αυτές τις μέρες υπάρχει μια διάθεση ότι καταρρέει το δίκτυο της χώρας - το διαβάζω καθημερινά και έχω εντυπωσιαστεί - ότι επιστρέφουμε στον μεσαίωνα και ότι η Ελλάδα ζει σκηνές προπολεμικής κατάστασης κ.λπ..

Να υπενθυμίσω στους θιασώτες αυτών των ιδεών, ότι, τουλάχιστον, έπρεπε να μας φέρουν μια στοιχειώδη στατιστική, η οποία να λέει ότι «οι βλάβες που υφίσταται το δίκτυο είτε του Α.Δ.Μ.Η.Ε. είτε του Δ.Ε.Δ.Δ.Η.Ε. το τελευταίο χρόνο, τα τελευταία χρόνια έχουν επιταχυνθεί». Ότι είχαμε ένα σύστημα, δηλαδή το οποίο δεν εμφάνιζε καμία ζημιά ή οπότε εμφάνιζε ζημιά αντιμετωπιζόταν εντός μιας ώρας και ξαφνικά κάτι συμβαίνει και αυτά τα φαινόμενα έχουν πάρει εκρηκτικές διαστάσεις. Περιμένω ακόμα αυτή τη στοιχειώδη στατιστική για να καλυφθεί και το απόλυτο κριτήριο που πρέπει να έχουμε, όταν διατυπώνουμε αυτή τη φανταστική άποψη, ότι καταρρέουν τα δίχτυα στην Ελλάδα αυτή.

Δεύτερον, να διευκρινίσω το θέμα των επενδύσεων. Ο Α.Δ.Μ.Η.Ε., ο οποίος όπως ξέρετε ήταν υπο-ιδιωτικοποίηση κατά 66% από την προηγούμενη κυβέρνηση και η παρούσα Κυβέρνηση άλλαξε αυτό το σκηνικό και κράτησε το 51% του Α.Δ.Μ.Η.Ε. υπό δημόσιο έλεγχο και έβαλε στρατηγικό επενδυτή.

Ο Α.Δ.Μ.Η.Ε. είναι μια εταιρεία σε τρομακτική επενδυτική εξέλιξη. Δηλαδή ο Α.Δ.Μ.Η.Ε. το 2020 θα είναι διπλάσιος από ό,τι ήταν το 2015. Θα είναι μια διπλάσια εταιρεία σε επενδύσεις, στα χερσαία του δίκτυα και υπενθυμίζω ότι ο Α.Δ.Μ.Η.Ε. μεταφέρει την υψηλή τάση στη χώρα και φυσικά στα νησιά. Ποτέ ο Α.Δ.Μ.Η.Ε. δεν είχε τέτοιο επενδυτικό πρόγραμμα σαν αυτό που έχει ολοκληρώσει και αναφέρομε στην ολοκλήρωση των Κυκλάδων, την Α΄ και Β΄ φάση και στα έργα της Κρήτης. Άρα, μιλάμε, για μια εταιρεία η οποία βρίσκεται σε τρομακτική επενδυτική προσπάθεια και η οποία καλείται να επιλύσει μεγάλα προβλήματα ή μάλλον μεγάλες προκλήσεις ενός πλήρως διασυνδεδεμένου συστήματος της νησιωτικής Ελλάδας με το χερσαίο σύστημα. Για την Κρήτη θα πω μια κουβέντα. Προκηρύχθηκε η μια διασύνδεση και ήδη είναι σε διαγωνιστική διαδικασία η διασύνδεσή της με την Πελοπόννησο. Αυτό είναι πάρα πολύ σημαντικό έργο απέναντι στο πρόβλημα που θα υπάρξει μετά το 2020. Είναι ένα πρόβλημα υπαρκτό και γνωστό, όπου πρέπει να αποσύρουμε τις μονάδες της Κρήτης όσον αφορά στην παραγωγή με πετρέλαιο, είναι και αντί-οικονομικές και αντί-περιβαλλοντικές. Εν τούτοις, το φορτίο ολοκλήρωσης, της διασύνδεσης το 2020 δημιουργεί σημαντικό παράγοντα εξισορρόπησης αυτού του ισοζυγίου. Η μεγάλη διασύνδεση με την οποία θα λυθεί πλήρως το πρόβλημα θα καθυστερήσει δύο χρόνια. Είμαστε, όμως, και πάλι στο τελικό τους στάδιο, δηλαδή, η Ρ.Α.Ε. καλείται μέχρι τέλους του χρόνου να οριστικοποιήσει την ανάθεση της. Υπενθυμίζω ότι φορέας ανάθεσης είναι μια ενιαία εταιρεία με κατά 51% πλειοψηφία από τον Α.Δ.Μ.Η.Ε. και με βάση το MoU, μειοψηφικό πακέτο από το Euro-Asia, αλλά σε κάθε συζήτηση υπάρχουν θέματα που θα επιλυθούν, όπου θα επιλυθούν σύντομα και θα έχουμε την προκήρυξη ή την ανάθεση τέλος πάντων, αυτού του του δεύτερου μεγάλου έργου.

Βέβαια προσθέτω και ένα τρίτο παράγοντα, η μελέτη που κάνουμε και με την Ρ.Α.Ε. και το Υπουργείο για το θέμα του 2020 της Κρήτης. Είναι πιο καθησυχαστικές, διότι πέρα από την διασύνδεση με την Πελοπόννησο έχουμε την εγχώρια παραγωγή στην Κρήτη από τις Α.Π.Ε., η οποία είναι πάρα πολύ σημαντική και θα συνεχίσει να αναπτύσσεται. Άρα, είναι το δεύτερο στοιχείο του ισοζυγίου, καθώς και η δυνατότητα σταδιακής απόσυρσης των μονάδων, εάν και εφόσον υπάρχει θέμα ασφάλειας, το οποίο και αυτό μας δίνει μια ευελιξία διότι θα αποσύρουμε τις πιο παλιές και πιο προβληματικές, θα κρατήσουμε τις πιο καινούργιες εάν χρειαστεί για ένα μεταβατικό στάδιο ενός ή το πολύ δύο χρόνων και άρα είμαστε θα έλεγα ό,τι τουλάχιστον οι μελέτες ενεργειακού ισοζυγίου για την επίμαχη περίοδο του ενός ή δύο ετών, έχουν ασφαλιστικά μέτρα με τα οποία μπορεί να λειτουργήσει με επάρκεια και η Κρήτη.

Το επίμαχο θέμα, το οποίο εάν βγάλουμε τις υπερβολές απ’ όλη αυτή την συζήτηση, τα θέματα ασφαλείας, επάρκειας και συντήρησης του δικτύου, θα τα απαντήσει ο Δ.Ε.Δ..Δ.Η.Ε. και είναι λογικό και δόκιμο να υπάρχει σαφήνεια στο ότι τηρούνται όλες οι προβλεπόμενες και αναγκαίες προϋποθέσεις, προκειμένου αυτό το σύστημα να λειτουργεί, όπως οφείλει να λειτουργεί.

Θα ήθελα να πω μια κουβέντα για τους μετρητές. Είναι ένα πάρα πολύ μεγάλο πρόγραμμα και η Κυβέρνηση στηρίζει πολύ το πρόγραμμα της αντικατάστασης των μετρητών. Είναι μια τεράστια επένδυση πάνω από το ένα δισεκατομμύριο και έχουν ολοκληρωθεί από όσο γνωρίζω όλες οι τεχνο-οικονομικές μελέτες για το μεγάλο αυτό έργο. Από εκεί και πέρα είναι ανοιχτό το θέμα του πώς μπορεί να υλοποιηθούν σταδιακά αυτή η μεγάλη σε κλίμακα επενδυτική προσπάθεια για την αντικατάσταση των μετρητών με έξυπνους μετρητές.

Τέθηκαν και μια σειρά από θεμιτά ερωτήματα, από την πλευρά του φίλου μου του κυρίου Καραθανασόπουλου. Συμμερίζομαι κάποια από αυτά όπως τις εργολαβίες, τις συνθήκες εργασίας εκεί, το αν είναι απόλυτα ασφαλές το σύστημα.

ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Το θέμα δεν είναι να τα συμμερίζεστε, αλλά ως Υπουργός να τα αλλάζετε.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας ): Ναι. Υποθέτω και αναγνωρίζω ότι υπήρξαν προβλήματα με το σύστημα των εργολαβιών και πολλές περιπτώσεις εργολαβικών εταιρειών, οι οποίες δεν ανταποκρίθηκαν. Υπήρξαν και αρκετά προβλήματα με εργαζόμενους. Έχουν έρθει πάρα πολλές καταγγελίες. Νομίζω ότι πρέπει να πάρουμε πολύ σοβαρά και τα δύο σημεία. Δηλαδή, εφόσον διατηρηθεί το σύστημα των εργολαβιών - υπάρχει και άποψη να μην υπάρχουν εργολαβίες, αλλά εφόσον όμως διατηρείται για διάφορους λόγους, να υπάρχουν ισχυροί κανόνες διασφάλισης συμβατής λειτουργίας των εργολάβων με το σύστημα. Αυτό πρέπει να είναι το κατεξοχήν θέμα, στο οποίο πρέπει να επικεντρωθεί και φυσικά, η διασφάλιση των συνθηκών εργασίας και των συνθηκών υγιεινής, το οποίο, επίσης, είναι μείζον θέμα για τους εργαζόμενους, που δουλεύουν στις εργολαβικές εταιρείες.

Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε τον κύριο Υπουργό.

ΧΡΗΣΤΟΣ ΜΠΟΥΚΩΡΟΣ : Κυρία Πρόεδρε, μια διευκρίνιση.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Παρακαλώ, κύριε Μπουκώρο.

ΧΡΗΣΤΟΣ ΜΠΟΥΚΩΡΟΣ: Σας ευχαριστώ. Πράγματι, είπα, εκ παραδρομής, ότι το «black out» στη Σαντορίνη συνέβη πρόπερσι. Είναι γνωστό ότι έχει συμβεί το 2013. Όμως, ο αγαπητός συνάδελφος, που αναφέρθηκε, δεν πρόσεξε όλο το υπόλοιπο σκεπτικό.

Σημασία, για μας, δεν έχει πότε γίνονται οι διακοπές και μάλιστα, τόσο εκτεταμένες διακοπές στο δίκτυο. Σημασία έχει να είναι έτοιμος ο μηχανισμός να τις αντιμετωπίσει και ιδιαίτερα όταν βρισκόμαστε μεσούσης της τουριστικής περιόδου, πράγμα που προκαλεί μεγάλη ζημιά στον τουρισμό. Άλλωστε, από τα τελευταία παραδείγματα της Αττικής και της Ύδρας, έπρεπε να κινητοποιήσουν όλες τις αρμόδιες δυνάμεις των υπηρεσιών, τις οποίες έχουμε την τιμή να φιλοξενούμε σήμερα. Επίσης, δεν έχει σημασία να μετράμε επί ποιας κυβέρνησης έγιναν περισσότερες ή λιγότερες διακοπές ρεύματος. Το θέμα είναι να μη γίνονται διακοπές και το πώς θα επιτευχθεί αυτό. Και το «καμπανάκι» της Σαντορίνης, είπα αγαπητέ συνάδελφε, θα έπρεπε να λειτουργήσει προειδοποιητικά, ώστε να μην έχουμε παρόμοια φαινόμενα, σήμερα. Ας πούμε, δεν γνωρίζει η Αίθουσα, ότι και η Σκόπελος σήμερα το πρωί ήταν 5-6 ώρες χωρίς ρεύμα. Η Σκόπελος.

ΠΟΛΛΟΙ ΒΟΥΛΕΥΤΕΣ:Ήταν προγραμματισμένο.

ΧΡΗΣΤΟΣ ΜΠΟΥΚΩΡΟΣ: Δεν ήταν προγραμματισμένο. Ήταν από βλάβη, η οποία αποκαταστάθηκε στις 9 το πρωί. Έχουν σημασία όλα αυτά; Θα βάλουμε, δηλαδή, τη «ζυγαριά» πότε γίνονται περισσότερες ή μικρότερες διακοπές ή πότε θα φθάσουμε σε ένα επίπεδο να μην έχουμε τέτοιες εκτεταμένες διακοπές ρεύματος και ιδιαίτερα σε τέτοιες περιοχές, σαν και αυτές που μας απασχόλησαν, τις τελευταίες ημέρες.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε. Τον λόγο έχει ο κ. Μισδανίτης.

ΑΘΑΝΑΣΙΟΣ ΜΙΣΔΑΝΙΤΗΣ (Αναπληρωτής Διευθύνων Σύμβουλος και Εκτελεστικό Μέλος του Δ.Σ. της Δ.Ε.Δ.Δ.Η.Ε. Α.Ε.): Ευχαριστώ, κυρία Πρόεδρε. Λοιπόν, να ξεκινήσω και εγώ από το θέμα που θέσατε τώρα και να πω ένα πράγμα. Ισχύει ό,τι είναι διαφορετικές χρονικές περίοδοι, είναι κάποια χρόνια πριν, αλλά δεν είναι αυτό το πιο σημαντικό. Η πιο σημαντική διαφορά για μένα -και θα συμφωνήσω εν μέρει - είναι το ζητούμενο να μη γίνονται διακοπές και να δούμε από κοινού – κι εδώ, στην Επιτροπή της Βουλής, που βρισκόμαστε, σε ένα κορυφαίο όργανο- το πώς μπορούμε να συζητήσουμε για το τι προβλήματα υπάρχουν και τι θα πρέπει να διορθωθεί.

Όμως, στη Σαντορίνη - για μένα είναι σημαντικό να το πούμε- ήταν ένα πρόβλημα της παραγωγής. Δηλαδή, στη Σαντορίνη αυτό που συνέβη το 2013 ήταν ότι είχε μια πολύ μεγάλη βλάβη. Υπήρξε μια έκρηξη στο εργοστάσιο παραγωγής της Δ.Ε.Η.. Συνεπώς, εκεί, η διαφορά του συμβάντος είναι ότι δεν έχει σχέση ούτε με το δίκτυο μεταφοράς ούτε με το δίκτυο διανομής.

Επίσης, γενικά, να πω ότι είναι αντιληπτό ότι η κοινωνία και οι εκπρόσωποι της κοινωνίας εδώ, οι Βουλευτές, αυτό που ζητούν από μας είναι να μη συμβαίνουν ποτέ διακοπές ρεύματος και το δίκτυο και να λειτουργεί πάντα στην εντέλεια.

Εγώ θα πω -και αναλαμβάνω και την ευθύνη αυτών που λέω-, ότι αυτό είναι κάτι το οποίο δεν μπορεί να συμβαίνει. Προφανώς τα δίκτυα θα έχουν πάντα και με όποιες συνθήκες βλάβες. Το ζητούμενο, όμως και εκεί που έχει νόημα να υπάρξει προσπάθεια, είναι η χρόνια απόκριση των εταιρειών - διαχειριστών του δικτύου. Άρα, πόσο γρήγορα μπορούμε την όποια βλάβη να την αντικαταστήσουμε, να την εντοπίσουμε και να την επισκευάσουμε.

Εγώ θα προσπαθήσω όσο χρόνο έχω να σας εξηγήσω τι έχει συμβεί και να μην σπαταλήσω όλο με την Ύδρα. Δυστυχώς, παρά το γεγονός ότι εμείς κάναμε ό,τι ήταν δυνατόν, αυτό το «ότι ήταν δυνατόν» δεν ήταν επαρκές για να μην ταλαιπωρηθεί ο κόσμος επί 34 ώρες, γιατί τόσο διήρκησε η διακοπή, από τις 5.30΄ η ώρα το πρωί μέχρι την ολική επαναφορά του δικτύου της ηλεκτροδότησης, χτες το μεσημέρι στις 3.15΄ και παρά το γεγονός, ότι αρκετές περιοχές της Ύδρας είχαν πάρει από χτες το πρωί ρεύμα. Συνοπτικά για την Ύδρα, να αναφέρω τα εξής: Συνεργάστηκαν πολλοί παράγοντες, έτσι ώστε να δημιουργηθεί η δυσκολία. Νομίζω, ότι όλοι γνωρίζετε, ότι ο Δ.Ε.Δ.Δ.Η.Ε. έχει τον κόσμο, τους μηχανικούς, τους τεχνίτες και την τεχνογνωσία να μπορεί να εντοπίζει τις βλάβες, όταν αυτές προκύπτουν στο δίκτυο. Εδώ, δυστυχώς για εμάς, υπήρξαν δύο ταυτόχρονες βλάβες, οι οποίες έδιναν σε εμάς λάθος σήματα, μέσω των ηλεκτρονικών συστημάτων που έχουμε για την εποπτεία του δικτύου, με αποτέλεσμα και παρά το γεγονός ότι η διακοπή ξεκίνησε στις 5.30΄ το πρωί, πριν τις 6.30΄ ήταν εκεί δύο συνεργεία, το ένα από τη μεριά της Ύδρας, το ένα από τη μεριά του χερσαίου τμήματος της Πελοποννήσου. Έκαναν την εποπτεία του συνόλου του δικτύου, 25 χιλιόμετρα γραμμής από τη μεριά της Πελοποννήσου και άλλα 25 χιλιόμετρα, δυστυχώς σε δύσβατες περιοχές και χωρίς όχημα στην Ύδρα, όπου μας πήρε λίγο μεγαλύτερο χρόνο ώστε να μπορέσουν οι συνάδελφοι να δουν το σύνολο του δικτύου και των τμημάτων του και δεν είχαμε καταφέρει, λόγω της συνεργασίας των δύο βλαβών, να εντοπίσουμε που είναι η δεύτερη, καθότι εξακολουθούσαμε, παρά τις απομονώσεις που κάναμε στο δίκτυο για να μπορέσουμε να βρούμε το συγκεκριμένο τμήμα στο οποίο υπήρχε η βλάβη, εξακολουθούσαμε, σε διάφορα σενάρια που εξετάστηκαν καθόλη την διάρκεια της ημέρας, να παίρνουμε σε άλλες περιπτώσεις το ίδιο σφάλμα από το σύστημα και σε άλλες περιπτώσεις να μην εμφανίζεται σφάλμα λόγω των χαμηλών φορτίων.

Θα σας πω ποιο είναι το πρόβλημα. Τα προβλήματα που υπήρξαν στην περιοχή ταυτόχρονα, ήταν δύο. Το κύριο υποθαλάσσιο καλώδιο που παρέχει ρεύμα στο νησί έχει υποστεί μια βλάβη. Τα αίτια της βλάβης θα τα διερευνήσουμε στη συνέχεια. Ήδη, έχουμε κάποια στοιχεία. Ταυτοχρόνως, το χερσαίο τμήμα του δικτύου, το οποίο τροφοδοτεί το υποβρύχιο καλώδιο, είχε και αυτό μια βλάβη. Ο συνδυασμός αυτών των δύο, μας δημιούργησε μια πολύ μεγάλη δυσκολία στο να βρούμε, ειδικά τη χερσαία βλάβη, η οποία ήταν πάρα πολύ μικρή, είχε μια πολύ μικρή διαρροή και αναγκαστήκαμε τελικώς, να πάμε με το να αποκλείουμε σενάρια, από τη στιγμή που έγινε δύο φορές έλεγχος όλου του δικτύου και των υποθαλάσσιων καλωδίων, με μετρήσεις και του χερσαίου και του δικτύου που είναι επάνω στην Ύδρα. Αναγκαστήκαμε να πάμε σε μια λογική αποκλεισμού σεναρίων και έτσι καταλήξαμε. Η πραγματικότητα είναι, ότι είχαμε καταλήξει σε έναν πολύ δύσκολο χειρισμό που θα μπορούσε να γίνει και ο οποίος και τελικώς, μας έδωσε το πρόβλημα κατά τη διάρκεια της νύχτας της Κυριακής προς Δευτέρα. Μετά από κάποιες συζητήσεις που είχαμε κάνει και επειδή ήταν καθ' οδόν και γεννήτριες, οι οποίες θα τροφοδοτούσε με ρεύμα το νησί, αποφασίσαμε, επειδή θα μπορούσε να είχε επικινδυνότητα για τους εργαζόμενους του Δ.Ε.Δ.Δ.Η.Ε., να γίνει κατά τη διάρκεια της νύχτας, επιλέξαμε αυτός ο χειρισμός να γίνει τη Δευτέρα το πρωί. Εκεί επίσης και γι’ αυτό λέω ότι ήταν πολλοί οι παράγοντες που συνηγόρησαν, υπήρξαν σημαντικές καθυστερήσεις.

Εδώ, θα πρέπει να κάνω μια παρένθεση και να πω, ότι ο Δ.Ε.Δ.Δ.Η.Ε. δεν έχει στην ιδιοκτησία του και στην κατοχή του γεννήτριες, αυτά που λέμε «ηλεκτροπαραγωγά ζεύγη». Μάλιστα, υπάρχει και ένα ζήτημα, το οποίο είναι επίκαιρο να συζητηθεί. Δεν έχει και την άδεια να λειτουργεί γεννήτριες. Τις γεννήτριες εμείς οφείλουμε, ως διαχειριστής και ως έχων την ευθύνη για την ασφάλεια του ηλεκτρικού συστήματος, να τις ζητάμε από την εταιρεία που έχουν άδεια παραγωγού. Δυστυχώς, την Κυριακή δεν υπήρχε διαθέσιμη γεννήτρια, γιατί απασχολούνται οι γεννήτριες αυτή τη στιγμή σε διάφορα σημεία της Ελλάδος από την Δ.Ε.Η., στην οποία απευθυνθήκαμε και έτσι προβήκαμε στο να νοικιάσουμε μόνοι μας και πέρα και έξω από τις αρμοδιότητές μας, το οποίο μας δημιούργησε κάποιες χρονοτριβές προφανώς, πρώτον, μη γνωρίζοντας και μη έχοντας εμπειρία σε μια διαδικασία και δεύτερον, υπήρξαν και καθυστερήσεις οι οποίες οφείλονταν ακριβώς, στο ότι έπρεπε οι μηχανές αυτές να μεταφερθούν από τον Πειραιά στον Γαλατά, από κει να φορτωθούν σε ένα φεριμπόουτ και με αυτό, να πάει και να δέσει. Δεν έδεσε ουσιαστικά. Βρίσκεται σε έναν κόλπο της Ύδρας, χωρίς εκεί να υπάρχει ούτε προβλήτα.

Καταφέραμε, λοιπόν, σε πολλές ώρες δυστυχώς, και μετά από ταλαιπωρία του κόσμου, να αποκαταστήσουμε το ρεύμα χθες το πρωί αρχικά και ολικά το μεσημέρι, αφότου διαπιστώσαμε το σφάλμα που υπήρχε στο χερσαίο τμήμα του δικτύου.

Αυτή τη στιγμή που μιλάμε, χθες αποκαταστήσαμε την βλάβη στο χερσαίο τμήμα και δώσαμε από το εφεδρικό καλώδιο - υπάρχουν δύο καλώδια υποβρύχια - το οποίο δεν έχει βλάβη και από χτες το απόγευμα μέχρι και σήμερα το απόγευμα θα έχει ολοκληρωθεί η επισκευή του κύριου υποβρυχίου καλωδίου.

Εγώ και από εδώ, να πω ότι ζητάμε συγνώμη για την ταλαιπωρία από τον κόσμο. Φυσικά, εγώ δεν μπορώ εδώ να τοποθετηθώ σε σχέση με αποζημιώσεις και τα λοιπά. Αυτά είναι θέματα που θα τα δούμε στην πορεία. Αν και εφόσον εγερθούν τέτοια αιτήματα, υποθέτω ότι θα τα αντιμετωπίσουμε και υπηρεσιακά και σε συνεργασία με το Υπουργείο.

Πάντως, εγώ επειδή ήμουν στην περιοχή απέναντι από την Ύδρα την Κυριακή και στην Ύδρα χθες, θέλω να πω ότι έχω μια αίσθηση και λέγοντας ξανά ότι έχει ταλαιπωρηθεί πραγματικά πολύ ο κόσμος και οι επισκέπτες του νησιού, έχω μια αίσθηση ότι διάφορα πράγματα που έχουν γραφτεί ενέχουν μια υπερβολή.

Δηλαδή, ειπώθηκε για «κύμα μαζικής φυγής», νομίζω το είπαν, άκουγα σήμερα το πρωί και την Πρόεδρο των Ξενοδόχων. Κύμα μαζικής φυγής από το νησί, δεν υπήρξε. Φυσικά και είναι προβληματικό το ότι έμεινε τόσες ώρες χωρίς ρεύμα, αλλά εγώ όντας εκεί έχω την εικόνα ενός πληθυσμού, ο οποίος ταλαιπωρήθηκε, αλλά δεν έχω την εικόνα του πανικού ή το χάους, το οποίο έχει δημιουργηθεί.

Ήμασταν σε επικοινωνία από την πρώτη στιγμή και με την δημοτική αρχή. Ο Αντιπεριφερειάρχης Νήσων βοήθησε και ο ίδιος πάρα πολύ στο να βρεθεί το βράδυ της Κυριακής το ferry boat για να μεταφέρει τα ηλεκτροπαραγωγά ζεύγη στο νησί, καθότι είχαμε τρομερά μεγάλη δυσκολία να πείσουμε ιδιοκτήτες να μας μεταφέρουν τα ηλεκτροπαραγωγά ζεύγη σε πολύ δύσκολες συνθήκες, σε ένα κόλπο, στον οποίο δεν υπάρχει λιμάνι να δέσουν. Και έτσι, με αυτά, θα κλείσω το κομμάτι της Ύδρας και προφανώς όποιος άλλος έχει κάποια απορία μπορώ να επανέλθω.

Τώρα, επειδή έχω κρατήσει διάφορες σημειώσεις από αυτά που ειπώθηκαν, να ξεκινήσω να πω ένα δύο πράγματα γι’ αυτά που έχουν ακουστεί. Καταρχάς, να ξεκινήσω από τις εργολαβίες που ήταν και το αντικείμενο της σημερινής συζήτησης. Οι εργολάβοι, στους οποίους εκχωρείται μέρος του αντικειμένου των εταιρειών τόσο της δικής μας όσο και άλλων δημοσίων εταιρειών είναι μια κατάσταση η οποία πηγαίνει πίσω δεκαετίες. Προφανώς και οι εργολαβίες και την τελευταία δεκαετία και πριν από αυτό διογκώνονταν, ειδικά και τα χρόνια από το 2010 και έπειτα, όσο μειωνόταν ο αριθμός των υπαλλήλων των εταιρειών μας.

Για να μιλήσω πιο συγκεκριμένα για μας και να πω πράγματα τα οποία ισχύανε και σε άλλες δημόσιες εταιρείες είναι σημαντικό να γνωρίζουμε ότι όλα τα προηγούμενα χρόνια οι δημόσιες εταιρείες έχουν τον ίδιο ρυθμό προσλήψεων προς αποχωρήσεων που έχει και ο στενός δημόσιος τομέας, παρά το γεγονός ότι κάνουνε πολύ διαφορετικές εργασίες.

Είδατε εδώ σήμερα συζητάμε για αποκατάσταση βλαβών, για συνεργεία και για ανθρώπους, οι οποίοι πέρα και έξω από το ωράριο τους και τις βάρδιες τους τα σαββατοκύριακα καλούνται. Εμείς πήγαμε στην περιοχή εικοσιπέντε άτομα συνολικά για να μπορέσουν να εποπτεύσουν και για να διορθώσουν τις βλάβες του νησιού. Άρα, καταρχάς, να πω ότι αντιμετωπίζουμε μια προβληματική κατάσταση με το να έχουμε τον ίδιο ακριβώς αριθμό προσλήψεων προς αποχωρήσεων με τον στενό δημόσιο τομέα, με την έννοια ότι οι ανάγκες είναι διαφορετικές, το αντικείμενο εργασιών πολλές φορές μεγαλώνει, υπάρχουν πράγματα τα οποία παίρνουμε υπό την ευθύνη μας ως διαχειριστές και ούτω καθεξής. Επίσης, στο ίδιο κομμάτι προβλημάτων να πω ότι υπάρχει ο γνωστός περιορισμός που αφορά τον όμιλο της Δ.Ε.Η., του ν.3565, του ότι η μέση μισθολογική δαπάνη πρέπει να παραμένει στο 65%, του ότι ήταν το 2012 όταν και επιβλήθηκε αυτός ο περιορισμός. Και εκεί, φυσικά, δεν θα συζητήσω για τα υψηλά μισθολογικά κλιμάκια, όμως επειδή αυτός είναι ένας μέσος όρος που δημιουργεί προβλήματα σε εμάς για τον τρόπο με τον οποίο μπορούμε ή δεν μπορούμε να πληρώσουμε ρεπό, υπερωρίες και τα λοιπά, καθώς και να απασχολήσουμε πέραν από κάποιες ώρες τους εργαζόμενους της εταιρείας, οι οποίοι φυσικά και με αυταπάρνηση τις περισσότερες φορές και χωρίς να αναμένουν να πληρωθούν υπερωρίες συνδράμουν, αλλά καταλαβαίνετε ότι και εμείς, όπως και όλες οι άλλες επιχειρήσεις οι Α.Ε., έχουμε ελέγχους από το Σώμα Επιθεώρησης Εργασίας κ.λπ., άρα αυτό δεν μπορεί να είναι για εμάς μια νόρμα.

Αυτά είναι τα προβλήματα που έχουν τεθεί και σε εμάς και στις άλλες δημόσιες εταιρείες από το μνημονιακό πλαίσιο. Όμως, όλα αυτά τα χρόνια, ειδικά οι ελλείψεις, οι οποίες, κατά την άποψή μου, τουλάχιστον σε ό,τι αφορά εμάς και την Ύδρα, αυτές οι ελλείψεις προσωπικού, πιο πολύ θα έλεγα, η ανάγκη στις δημόσιες εταιρείες να γίνουν ανακατανομές και ανανέωση προσωπικού. Δεν είναι τόσο αριθμητικό ζήτημα, όσο ανανέωσης του προσωπικού να έρθουν νέοι άνθρωποι με νέες δεξιότητες και διάθεση για να μπορέσουν να δουλέψουν. Οι ανακατανομές αυτές που χρειάζονται και οι ελλείψεις που προκύπτουν από τη μείωση του προσωπικού είναι αυτές που δίνουν ένα όλο και μεγαλύτερο βάρος σε κάποια κομμάτια των εργολαβιών.

Από εκεί και μετά, να πω ότι υπάρχουν έλεγχοι. Δεν είμαστε εμείς, το Σώμα Επιθεώρησης Εργασίας, αλλά για να μπορέσουν να εξοφλούνται οι εργολάβοι από τη δική μας μεριά υπάρχουν έλεγχοι και γίνονται στο βαθμό που είναι δυνατόν και σε σχέση με τις συνθήκες εργασίας, ειδικά της τήρησης των μέτρων ασφαλείας και σε σχέση με την τήρηση των συμφωνηθέντων και της πληρωμής δεδουλευμένων. Επίσης, να πω ότι δεν είναι τόσο εύκολο να μετρήσουμε τι δημιουργεί μεγαλύτερο κόστος. Αν δημιουργούν μεγαλύτερο κόστος οι εργολαβίες ή οι εργαζόμενοι στις εταιρείες μας. Το σίγουρο είναι ότι αυτό είναι ένα ζήτημα στρατηγικό και δεύτερο, τώρα, δεδομένου ότι θα αρχίσουν να χαλαρώνουν και οι περιορισμοί, είναι κάτι που θα έχουμε σαν αίτημα να το δούμε, όπως επίσης και πιθανές δυνατότητες ενίσχυσης με προσωπικό και το να πάρουμε πίσω δουλειές που έχουμε δώσει στους εργολάβους και που ενέχουν και το στοιχείο της απώλειας της τεχνογνωσίας.

Όσον αφορά στους μετρητές, έχουμε ολοκληρώσει τις μελέτες και προχωράμε το επόμενο διάστημα στην οριστικοποίηση του επιχειρηματικού μοντέλου, μέσα στο οποίο θα γίνει η ανάπτυξη του έργου των «έξυπνων μετρητών». Έχουμε προμηθευτεί άνω των 200.000 «έξυπνων μετρητών» για τη χαμηλή τάση, αλλά επίσης να πούμε ότι η μέση τάση είναι τηλεμετρούμενη. Έχουμε, ήδη, δύο μεγάλα κέντρα τηλεμέτρησης και άρα ένα πολύ μεγάλο κομμάτι της ενέργειας που κυκλοφορεί τηλεμετράται ήδη.

Θα ολοκληρώσω με ένα σχόλιο που ακούστηκε για την «ΤΟΞΟΤΗΣ Α.Ε.», που για μένα είναι σημαντικό. Δεν υπήρχε ελλιπής φάκελος στην περίπτωση της «ΤΟΞΟΤΗΣ Α.Ε.». Η «ΤΟΞΟΤΗΣ Α.Ε.» είχε καταθέσει κανονικά τα χαρτιά της και είχε όλα τα δικαιολογητικά, γι' αυτό και πέρασε την τεχνική αξιολόγηση των τυπικών. Όταν πλέον ανοίχτηκαν οι οικονομικές ακόμα δεν είχε κηρυχθεί έκπτωτος από εμάς, γιατί συζητάμε για ένα χρόνο που πάει πίσω πάνω από ένα - ενάμιση έτος που έχουν ξεκινήσει αυτές οι διαδικασίες. Όταν πλέον έπαψε να αποδίδει ως εργολάβος για τον Δ.Ε.Δ.Δ.Η.Ε., εμείς ήμασταν αυτοί που προχωρήσαμε σε έκπτωση του, από το σύνολο των περιοχών μάλιστα, τις οποίες, είχε συνάψει συμβάσεις με την εταιρεία μας και αυτό οδήγησε στον αποκλεισμό του, παρά το γεγονός ότι και τα τυπικά τα πληρούσε και στα οικονομικά σε κάποιες περιοχές είχε δώσει μεγαλύτερη έκπτωση από κάποιους άλλους.

ΙΩΑΝΝΗΣ ΣΑΡΙΔΗΣ: Στο ενδιάμεσο χρονικό διάστημα κηρύχθηκε έκπτωτος;

ΑΘΑΝΑΣΙΟΣ ΜΙΣΔΑΝΙΤΗΣ (Αναπληρωτής Διευθύνων Σύμβουλος και Εκτελεστικό Μέλος του Δ.Σ. της Δ.Ε.Δ.Δ.Η.Ε. Α.Ε.): Επειδή οι διαδικασίες έκπτωσης με το προηγούμενο πλαίσιο έπαιρναν και κάποιο χρόνο, τώρα με το νόμο 4412 είναι πιο απλά τα πράγματα, δεδομένου ότι μπορούμε κατευθείαν να πάμε στο δεύτερο μειοδότη, αν και εφόσον κηρυχθεί έκπτωτος ο πρώτος. Επομένως, δεν έχουμε να αντιμετωπίσουμε ένα κενό. Επειδή κράτησε συνολικά η διαδικασία από την πρώτη ειδοποίηση που κάνει στον ανάδοχο μέχρι και την οριστική έκπτωση μεσολαβούν περί τους τρεις με πέντε μήνες, ήταν αυτό το χρονικό διάστημα, στο οποίο, ναι μεν, η «ΤΟΞΟΤΗΣ Α.Ε.» είχε καταθέσει οικονομικές προσφορές και σε κάποιες εργολαβίες ήταν φθηνότερος, αλλά δεδομένου ότι σταμάτησε να αποδίδει ως εργολάβος για την εταιρεία και κηρύχθηκε έκπτωτος, αποκλείστηκε και από τη συμμετοχή του στην επόμενη περίοδο των εργολαβιών.

ΗΡΑΚΛΗΣ ΜΕΝΕΓΑΤΟΣ (Γενικός Διευθυντής Ανάπτυξης και Διαχείρισης Δικτύου της Δ.Ε.Δ.Δ.Η.Ε. Α.Ε.): Θα ήθελα να πω ότι προβλεπόταν σε διαγωνισμό ταυτόχρονα άνοιγμα φακέλων Α΄ και Β΄ για να κερδίσουμε χρόνο, γιατί το επιτρέπει ο καινούργιος νόμος.

ΑΘΑΝΑΣΙΟΣ ΜΙΣΔΑΝΙΤΗΣ (Αναπληρωτής Διευθύνων Σύμβουλος και εκτελεστικό μέλος του Δ.Σ. της ΔΕΔΔΗΕ Α.Ε.): Συγγνώμη, αυτό το ξέχασα. Αυτά είχα να πω. Δεν ξέρω αν θα συμπληρώσει κάποια πράγματα ο κ. Πρόεδρος. Προφανώς, δεν μπόρεσα να απαντήσω σε όλα όσα ερωτήθηκαν, αλλά υποθέτω ότι θα έχουμε ξανά την ευκαιρία.

ΝΙΚΟΛΑΟΣ ΧΑΤΖΗΑΡΓΥΡΙΟΥ (Πρόεδρος και μη εκτελεστικό μέλος του Δ.Σ. της ΔΕΔΔΗΕ Α.Ε.): Καταρχάς, θέλω να αναφέρω και εγώ, ότι δεν είναι γεγονός σήμερα να έχουμε πιο πολλές βλάβες απ’ ότι παλαιότερα. Δεν είναι γεγονός σήμερα ξαφνικά, απ’ ότι τα τελευταία χρόνια να έχουμε πιο πολλές βλάβες στα νησιά, πιο πολλές απώλειες καλωδίων κ.λπ.. Αυτό δεν ισχύει αυτή τη φορά στην Ύδρα. Φέτος δεν είχαμε καμία βλάβη καλωδίου, ενώ τις προηγούμενες χρονιές είχαμε. Αυτή τη στιγμή έγινε μια βλάβη στην Ύδρα, η οποία ήταν πραγματικά πάρα πολύ δύσκολο να εντοπιστεί. Ήταν μια πολύ ατυχής συγκυρία γεγονότων, η οποία οδήγησε σε αυτό το αποτέλεσμα.

Θα μιλήσω λίγο για το θέμα του εκσυγχρονισμού της ψηφιοποίησης των δικτύων, το οποίο τέθηκε και το οποίο θεωρείται για τη Διοίκηση της Δ.Ε.Δ.Δ.Η.Ε. Α.Ε., πραγματικά κομβικής σημασίας. Θα έλεγα, ότι τα τελευταία χρόνια υπάρχει ένα επιχειρησιακό σχέδιο, το οποίο είναι πλήρως καταστρωμένο, οργανωμένο, κοστολογημένο, το οποίο μιλάει για πολύ σοβαρές επενδύσεις για την ψηφιοποίηση των δικτύων και το οποίο είναι σε εξέλιξη. Έχουμε αυτή τη στιγμή 13 στρατηγικά έργα, από τα οποία προχωράνε τα περισσότερα ικανοποιητικά, μερικά όχι με τους ρυθμούς που θα θέλαμε, αλλά εδώ θα πρέπει να δούμε και όλο το πλαίσιο με το οποίο λειτουργούμε. Ανάμεσα σ’ αυτά είναι και οι έξυπνοι μετρητές, για τους οποίους παρόλες τις όποιες ατυχίες υπάρχουν στον υπάρχοντα πιλοτικό διαγωνισμό, δεν έχουμε σταματήσει. Έχουμε, ήδη, πάρει 230.000 έξυπνους μετρητές για την χαμηλή τάση και, ήδη, προκηρύσσουμε το μεγάλο κέντρο, το οποίο θα περιλαμβάνει αυτές τις μετρήσεις και θα χρησιμοποιηθεί για το πανελλαδικό δίκτυο. Μέχρι λοιπόν, να αποφασιστεί το επιχειρησιακό μοντέλο, το οποίο τελικά θα οδηγήσει στο «roll out», στην πανελλαδική τηλεμέτρηση, η ίδια η Δ.Ε.Δ.Δ.Η.Ε. Α.Ε. προχωράει και αρχίζει και εφαρμόζει έξυπνους μετρητές. Το ίδιο γίνεται και με άλλα έργα, τα οποία έχουν σχέση με την εποπτεία του δικτύου, με τον έλεγχο, με τηλεχειρισμούς, με τηλεδιακόπτες κ.λπ..

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε και τον κ. Χατζηαργυρίου. Ολοκληρώθηκε η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Θραψανιώτης Εμμανουήλ, Καματερός Ηλίας, Καραναστάσης Απόστολος, Καφαντάρη Χαρά, Μπαλωμενάκης Αντώνιος, Πρατσόλης Αναστάσιος, Σπαρτινός Κωνσταντίνος, Στογιαννίδης Γρηγόριος, Τελιγιορίδου Ολυμπία, Κατσιαντώνης Γεώργιος, Μπουκώρος Χρήστος, Αρβανιτίδης Γεώργιος, Καραθανασόπουλος Νίκόλαος, Παπαχριστόπουλος Αθανάσιος, Δανέλλης Σπύρος και Σαρίδης Ιωάννης.

Τέλος και περί ώρα 15.30΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΑΡΑ ΚΑΦΑΝΤΑΡΗ ΟΛΥΜΠΙΑ ΤΕΛΙΓΙΟΡΙΔΟΥ**